บสย.-KTB เปิดตัว “สินเชื่อกรุงไทยใจดีช่วย SMEs”ให้วงเงิน 10,000 ล้านบาท ชูอัตราดอกเบี้ยต่ำพิเศษ
บสย.-KTB เปิดตัวโครงการ "สินเชื่อกรุงไทยใจดีช่วย SMEs" ให้วงเงิน 10,000 ล้านบาท ชูอัตราดอกเบี้ยต่ำพิเศษ
5 ก.ย. 2559

บรรษัทประกันสินเชื่ออุตสาหกรรมขนาดย่อม (บสย.) พร้อมด้วย ธนาคารกรุงไทย จำกัด (มหาชน) หรือ KTB เปิดตัวโครงการสินเชื่อกรุงไทยใจดีช่วย SMEs วงเงิน 10,000 ล้านบาท อัตราดอกเบี้ยต่ำพิเศษ โดยมี บสย.สนับสนุนด้านการค้ำประกันสินเชื่อรวม 3 แพ็คเกจ สำหรับผู้ประกอบการ SMEs ขนาดเล็ก กลาง และรายย่อยที่ไม่มีหลักทรัพย์ค้ำประกัน และประเภทที่มีหลักทรัพย์ไม่เพียงพอ
โดยแพ็คเกจค้ำประกันที่ 1 รองรับผู้ประกอบการ SMEs ทั่วไปที่มียอดขายมากกว่า 100 ล้านบาทต่อปี ซึ่งดำเนินธุรกิจมาแล้วไม่ต่ำกว่า 3 ปี โดยผู้กู้ที่มีหลักทรัพย์ไม่เพียงพอ หรือมีหลักทรัพย์แค่ 30% ของวงเงินกู้ โดย บสย.จะเข้าไปช่วยค้ำประกันสินเชื่อในส่วนที่ขาดหลักประกัน วงเงินกู้สูงสุดรายละ 55 ล้านบาท คิดอัตราดอกเบี้ยต่ำสุด 3.75% ในปีแรก
แพ็คเกจค้ำประกันที่ 2 รองรับผู้ประกอบการ SMEs ทั่วไปที่มียอดขายมากกว่า 100 ล้านบาทต่อปี ซึ่งดำเนินธุรกิจมาแล้วไม่ต่ำกว่า 3 ปี และไม่มีหลักทรัพย์ค้ำประกัน โดย บสย.จะค้ำประกันสินเชื่อเต็มวงเงิน สามารถกู้ได้สูงสุดรายละ 40 ล้านบาท อัตราดอกเบี้ยต่ำสุด 3.90% ในปีแรก
ทั้งแพ็คเกจค้ำประกันที่ 3 รองรับผู้ประกอบการกลุ่มธุรกิจขนาดเล็กและรายย่อยที่มียอดขายน้อยกว่า 100 ล้านบาทต่อปี ซึ่งดำเนินธุรกิจมาแล้วไม่ต่ำกว่า 3 ปี โดยผู้กู้ที่มีหลักทรัพย์ไม่เพียงพอ หรือมีหลักทรัพย์แค่ 30% ของวงเงินกู้ โดย บสย.จะเข้าไปช่วยค้ำประกันสินเชื่อในส่วนที่ขาดหลักประกัน  วงเงินกู้สูงสุด 20 ล้านบาทต่อราย  คิดอัตราดอกเบี้ยต่ำสุด 3.75% ในปีแรก